CELEX: 52019PC0184
Language: da
Date: 2019-04-10
Title: Forslag til RÅDETS AFGØRELSE om fastlæggelse af den holdning, der skal indtages på Unionens vegne inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af denne konvention

EUROPA-KOMMISSIONEN
            Bruxelles, den 10.4.2019
            COM(2019) 184 final
            2019/0094(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på Unionens vegne inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af denne konvention
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne i det organ, der er oprettet af konventionen om bevarelse af laksebestanden i Nordatlanten (NASCO-konventionen), i forbindelse med Det Forenede Kongerige Storbritannien og Nordirlands ("Det Forenede Kongerige") tiltrædelse af denne konvention.
            
            
               2.Baggrund for forslaget
            
            
               Den 29. marts 2017 meddelte Det Forenede Kongerige Det Europæiske Råd, at landet har til hensigt at udtræde af Unionen i henhold til artikel 50 i traktaten om Den Europæiske Union. Det betyder, at Det Forenede Kongerige bliver et tredjeland, og EU-retten ophører med at finde anvendelse på landet enten fra datoen for udtrædelsesaftalens ikrafttræden eller, hvis dette ikke er tilfældet, fra den 13. april 2019, medmindre Det Europæiske Råd efter aftale med Det Forenede Kongerige med enstemmighed fastsætter en senere dato.
            
            
               Indtil Det Forenede Kongerige forlader Unionen, vedbliver det med at være en medlemsstat, der nyder alle de rettigheder og er bundet af alle de forpligtelser, der følger af traktaterne, herunder overholdelse af princippet om loyalt samarbejde. I sine retningslinjer af 29. april 2017 anerkendte Det Europæiske Råd, at det i international sammenhæng er nødvendigt at tage hensyn til Det Forenede Kongeriges særlige karakter som en udtrædende medlemsstat, forudsat at det opfylder sine forpligtelser og forbliver loyalt over for Unionens interesser, mens det stadig er en medlemsstat.
            
            
               EU og Det Forenede Kongerige har forhandlet en udtrædelsesaftale, jf. artikel 50 i traktat om Den Europæiske Union, som Det Europæiske Råd tilsluttede sig den 25. november 2018 ("udtrædelsesaftalen"). De interne procedurer for indgåelsen af denne aftale er i gang på EU-plan
                  1
               . Del fire i udtrædelsesaftalen indeholder bestemmelser om en overgangsperiode, hvor EU-retten, herunder internationale aftaler, der er indgået af Unionen, fortsat finder anvendelse på og i Det Forenede Kongerige ("overgangsperioden"). Unionen vil meddele sine internationale parter de særlige ordninger, der er fastsat i udtrædelsesaftalen, i henhold til hvilke Det Forenede Kongerige skal behandles som en medlemsstat i en overgangsperiode i forbindelse med de internationale aftaler, der er indgået af Unionen, bl.a. NASCO-konventionen.  
            
            
               Kommissionens meddelelse "Forberedelse af Det Forenede Kongeriges udtræden af Den Europæiske Union den 30. marts 2019: en nødhandlingsplan" af 13. november 2018 indeholder de nødforanstaltninger, som den agter at træffe, hvis en udtrædelsesaftale ikke træder i kraft på udtrædelsesdatoen. I meddelelsen anfører Kommissionen de foranstaltninger, den betragter som nødvendige, og minder om, at der kan blive behov for at træffe yderligere foranstaltninger på et senere tidspunkt. 
            
            
               Det Europæiske Råd (artikel 50) gentog den 13. december 2018 og 21. marts 2019 sin opfordring til at intensivere arbejdet med forberedelserne og beredskabet på alle niveauer med henblik på konsekvenserne af Det Forenede Kongeriges udtræden, idet der tages højde for alle mulige udfald.
            
            
               NASCO-konventionen finder i øjeblikket anvendelse på Det Forenede Kongerige, som følge af at Unionen er kontraherende part i denne konvention. Dette vil slutte den dag, hvor Det Forenede Kongerige ikke længere er omfattet af NASCO-konventionen som en EU-medlemsstat.
            
            
               NASCO-konventionens vigtigste formål er gennem samråd og samarbejde at medvirke til bevarelsen, genopbygningen, forøgelsen og den rationelle forvaltning af laksebestandene, under hensyntagen til de bedste foreliggende videnskabelige data. NASCO-konventionen trådte i kraft den 1. oktober 1983. Rådet for Den Europæiske Union er depositar for NASCO-konventionen. 
            
            
               2.1.Organisationen til bevarelse af Laksebestanden i Nordatlanten
            
            
               Organisationen til Bevarelse af Laksebestanden i Nordatlanten er en international organisation, der er oprettet under NASCO-konventionen. Den blev oprettet under direkte hensyntagen til de særlige bestemmelser om anadrome fiskebestande, jf. artikel 66 i De Forenede Nationers havretskonvention af 10. december 1982 ("UNCLOS"). 
            
            
               Denne konvention finder anvendelse på de bestande af vildlaks, som under migrationen bevæger sig uden for områder henhørende under de nordatlantiske kyststaters fiskerijurisdiktion nord for 36° nordlig bredde. 
            
            
               NASCO er derfor ansvarlig for reguleringen af fiskeri af vildlaks på havet i hele Nordatlanten. Den tager sig også af andre relevante spørgsmål med hensyn til bevarelse af bestandene af vildlaks. I en bredere sammenhæng overvejer NASCO også yderligere og hensigtsmæssige foranstaltninger for farvande under de kontraherende parters jurisdiktion for at sikre overlevelse for vild atlanterhavslaks. 
            
            
               NASCO har status som juridisk person og besidder i sine forbindelser med andre internationale organisationer og på de kontraherende parters områder den rets- og handleevne, der er nødvendig, for at den kan udføre sine opgaver og opfylde sit formål.
            
            
               2.2.NASCO
            
            
               NASCO består af et råd, tre regionale kommissioner (Kommissionen for Nordamerika, Kommissionen for det Nordøstlige Atlanterhav og Kommissionen for Vestgrønland) og et sekretariat. Rådet har repræsentanter fra alle kontraherende parter i konventionen: Canada, Danmark (for så vidt angår Færøerne og Grønland), Den Europæiske Union, Norge, Den Russiske Føderation og Amerikas Forenede Stater. Frankrig (for så vidt angår St. Pierre og Miquelon) deltager i NASCO's møder som observatør.
            
            
               Den Europæiske Union er part i NASCO-konventionen
                  2
               , fordi formålet med konventionen er omfattet af den fælles fiskeripolitik, hvor Unionen har enekompetence. Medlemsstaterne er omfattet af NASCO-konventionen i henhold til EU-retten. 
            
         
         
            
               Den Europæiske Union er fuldgyldigt medlem af både Kommissionen for det Nordøstlige Atlanterhav og Kommissionen for Vestgrønland. I Kommissionen for Nordamerika har Den Europæiske Union ret til at forelægge og stemme om forslag til regulerende foranstaltninger for bestande af vildlaks hidrørende fra territorier i Unionen. Unionen betragtes således som medlem af denne kommission for så vidt angår behandlingen af disse forslag.
            
            
               2.3.NASCO's påtænkte retsakt
            
            
               NASCO-konventionen er åben for tiltrædelse, med NASCO's råds godkendelse, af enhver stat, som udøver fiskerijurisdiktion i Nordatlanten eller er en stat, hvorfra laksebestande hidrører. 
            
            
               Det Forenede Kongerige indgav med sit brev til formanden for NASCO den 28. februar 2019 en ansøgning om godkendelse af landets tiltrædelse af NASCO-konventionen. Den 11. marts 2019 underrettede NASCO-sekretariatet alle parterne i konventionen, herunder Den Europæiske Kommission, herom. I henhold til artikel 17 i NASCO-konventionen er det nødvendigt med en forudgående godkendelse fra NASCO's råd, for at Det Forenede Kongeriges tiltrædelse kan anses for gyldig.  
            
            
               Afgørelser i NASCO's råd træffes med et flertal på tre fjerdedele af de på mødet tilstedeværende og stemmeafgivende medlemmer. Afstemning finder ikke sted, medmindre to tredjedele af medlemmerne af rådet er til stede. 
            
            
               Godkendelses- eller tiltrædelsesinstrumenterne skal derefter deponeres hos depositaren. For hver part, der tiltræder NASCO-konventionen efter deponeringen af de fornødne ratifikations-, godkendelses- eller tiltrædelsesinstrumenter, træder den i kraft på dagen for deponeringen af tiltrædelsesinstrumentet. 
            
            
               Det Forenede Kongerige har præciseret, at dets ansøgning blev indgivet som led i en nødplan for det tilfælde, at der ikke foreligger en udtrædelsesaftale. Det Forenede Kongerige angiver i sin ansøgning, at "[h]vis udtrædelsesaftalen undertegnes, ratificeres eller godkendes […], vil Det Forenede Kongerige afstå fra at deponere sit tiltrædelsesinstrument for at få medlemsskab af NASCO i sig selv med virkning fra datoen for landets udtræden af Den Europæiske Union."
            
            
               3.Den holdning, der skal indtages på Unionens vegne
            
            
               Rådets afgørelse bør gøre det muligt for Kommissionen på Unionens vegne at godkende Det Forenede Kongeriges tiltrædelse af NASCO-konventionen på følgende betingelse: I betragtning af usikkerheden på nuværende tidspunkt med hensyn til dato og betingelser for Det Forenede Kongeriges udtræden af EU bør Unionens godkendelse kun meddeles NASCO, hvis EU-retten ophører med at finde anvendelse på Det Forenede Kongerige. 
            
            
               Et af de centrale mål i den fælles fiskeripolitik som fastsat i Europa-Parlamentets og Rådets forordning (EU) nr. 1380/2013
                  3
               
               
                er "at sikre, at fiskeriet er miljømæssigt, økonomisk og socialt bæredygtigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, om genoprettelse af fiskebestandene og opretholdelse af dem over niveauer, som kan frembringe et maksimalt bæredygtigt udbytte, og som bidrager til fødevareforsyningssikkerheden.". 
            
            
               Det er i Unionens interesse, at Det Forenede Kongerige samarbejder med hensyn til forvaltningen af laksebestandene i fuld overensstemmelse med bestemmelserne i De Forenede Nationers havretskonvention af 10. december 1982 ("UNCLOS") og De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande af 4. august 1995 ("UNFSA") eller andre internationale aftaler eller folkeretlige normer. 
            
            
               I henhold til artikel 66 i UNCLOS har stater, fra hvis floder de anadrome bestande hidrører, den primære interesse i og ansvar for disse bestande. Stater, i hvis floder anadrome bestande har deres oprindelse, skal sikre deres bevarelse ved iværksættelse af hensigtsmæssige lovgivningsmæssige foranstaltninger for fiskeri i alle farvande, som ligger inden for de ydre grænser af den eksklusive økonomiske zone. I tilfælde hvor anadrome bestande vandrer ind i eller gennem farvande, som ligger inden for de ydre grænser af den eksklusive økonomiske zone tilhørende en anden medlemsstat end oprindelsesstaten, skal denne stat samarbejde med oprindelsesstaten med henblik på bevarelse og forvaltning af disse bestande.
            
            
               Stater, i hvis floder anadrome bestande har deres oprindelse, og andre stater, der fisker disse bestande, skal iværksætte foranstaltninger til gennemførelse af artikel 66 i UNCLOS. Dette samarbejde kan etableres inden for rammerne af regionale fiskeriforvaltningsorganisationer.
            
            
               Det Forenede Kongerige har som oprindelsesstat og som stat, der udøver fiskerijurisdiktion, legitime interesser i NASCO-konventionsområdet, idet farvandene i Det Forenede Kongeriges eksklusive økonomiske zone og i det tilstødende åbne hav er omfattet af NASCO-konventionens anvendelsesområde. 
            
            
               Det Forenede Kongeriges tiltrædelse af NASCO-konventionen vil gøre det muligt for landet at samarbejde om de nødvendige lakseforvaltnings- og bevarelsesforanstaltninger under behørig hensyntagen til andre landes og Den Europæiske Unions rettigheder, interesser og pligter og at sikre, at fiskeriaktiviteterne udøves, således at bestanden(e) udnyttes på bæredygtig vis.
            
            
               I lyset af Det Forenede Kongeriges legitime fiskeriinteresser i NASCO-konventionsområdet, Det Forenede Kongeriges forpligtelse til at samarbejde om den nødvendige fiskeriforvaltning og behovet for at sikre NASCO-afgørelserne bindende karakter ved Det Forenede Kongeriges tiltrædelse anbefaler Kommissionen, at Det Forenede Kongeriges ansøgning godkendes. 
            
            
               Det foreslås, at Kommissionen får bemyndigelse til at meddele formanden for NASCO-konventionen Unionens holdning om støtte til Det Forenede Kongeriges tiltrædelse fra det tidspunkt, hvor EU-retten ophører med at finde anvendelse på Det Forenede Kongerige, og udøve stemmeretten under samme retningslinjer i forbindelse med NASCO's råd, som træffer beslutning om Det Forenede Kongeriges medlemsskab. 
            
            
               I tilfælde af at Det Forenede Kongerige udtræder af Unionen i henhold til betingelserne i udtrædelsesaftalen og den tilknyttede overgangsperiode, vil Unionen meddele sine internationale parter ved undertegnelsen af udtrædelsesaftalen, herunder parterne i NASCO-konventionen, at det Forenede Kongerige i overgangsperioden fortsat skal behandles som en medlemsstat, for så vidt angår de internationale aftaler, som Unionen er part i. 
            
            
               4.Retsgrundlag
            
            
               4.1.Proceduremæssigt retsgrundlag
            
         
         
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  4
               .
            
            
               4.1.2.Anvendelse på det foreliggende tilfælde
            
            
               NASCO-konventionen er åben for tiltrædelse, med NASCO's råds godkendelse, af enhver stat, som udøver fiskerijurisdiktion i Nordatlanten eller er en stat, hvorfra laksebestande hidrører. 
            
            
               Afgørelser i NASCO's råd træffes med et flertal på tre fjerdedele af de på mødet tilstedeværende og stemmeafgivende medlemmer. Afstemning finder ikke sted, medmindre to tredjedele af medlemmerne af NASCO's råd er til stede. 
            
            
               Tiltrædelse sker ved deponering af et tiltrædelsesinstrument hos depositaren og får virkning fra datoen for dennes modtagelse heraf. 
            
            
               Depositaren underretter alle underskrivere og alle tiltrædende parter om de godkendelses- og tiltrædelsesinstrumenter, der deponeres, og giver meddelelse om, fra hvilken dato og for hvilke parter denne konvention træder i kraft.
            
            
               Det Forenede Kongeriges tiltræden vil, når den får virkning, være bindende i henhold til folkeretten i overensstemmelse med artikel 17, stk. 3, i NASCO-konventionen og vil kunne få afgørende indflydelse på indholdet af EU-lovgivningen. 
            
            
               Den påtænkte retsakt hverken supplerer eller ændrer den institutionelle ramme for NASCO-konventionen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har flere formål eller består af flere elementer, og det ene af disse formål eller elementer må betragtes som det primære, mens de andre kun er sekundære, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
            
               Det primære mål med og indhold af den påtænkte retsakt vedrører den fælles fiskeripolitik.
            
            
               Det materielle retsgrundlag for den foreslåede afgørelse er derfor artikel 43 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 43 sammenholdt med artikel 218, stk. 9, i TEUF.
            
            
               2019/0094 (NLE)
            
            
               Forslag til
            
         
         
            
               RÅDETS AFGØRELSE
            
            
               om fastlæggelse af den holdning, der skal indtages på Unionens vegne inden for rammerne af konventionen om bevarelse af laksebestanden i Nordatlanten, for så vidt angår Det Forenede Kongeriges ansøgning om tiltrædelse af denne konvention
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen om bevarelse af laksebestanden i Nordatlanten
                  5
                ("NEAFC-konventionen") blev godkendt ved Rådets afgørelse 82/886/EØF
                  6
                og trådte i kraft den 1. oktober 1983. 
            
            
               (2)Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union. Traktaterne ophører med at finde anvendelse på Det Forenede Kongerige fra ikrafttrædelsesdatoen for en udtrædelsesaftale eller, hvis en sådan aftale udebliver, den 13. april 2019, medmindre Det Europæiske Råd efter aftale med Det Forenede Kongerige enstemmigt beslutter at forlænge denne periode. 
            
            
               (3)Indtil Det Forenede Kongerige forlader Unionen, vedbliver det med at være en medlemsstat, der nyder alle de rettigheder og er bundet af alle de forpligtelser, der følger af traktaterne, herunder overholdelse af princippet om loyalt samarbejde. 
            
            
               (4)I retningslinjerne af 29. april 2017 anerkendte Det Europæiske Råd, at det i international sammenhæng er nødvendigt at tage hensyn til Det Forenede Kongeriges særlige karakter som en udtrædende medlemsstat, forudsat at det opfylder sine forpligtelser og forbliver loyalt over for Unionens interesser, mens det stadig er en medlemsstat. 
            
            
               (5)Udtrædelsesaftalen indeholder ordninger for anvendelse af EU-retlige bestemmelser på og i Det Forenede Kongerige efter den dato, hvor traktaterne ophører med at finde anvendelse på og i Det Forenede Kongerige ("overgangsperioden"). Hvis denne aftale træder i kraft, vil EU-lovgivningen, herunder internationale aftaler, som Unionen er part i, fortsat finde anvendelse på og i Det Forenede Kongerige i overgangsperioden i overensstemmelse med aftalen og vil ophøre med at finde anvendelse ved periodens udløb.
            
            
               (6)NASCO-konventionen finder i øjeblikket anvendelse på Det Forenede Kongerige som følge af, at Unionen er kontraherende part i denne konvention. 
            
            
               (7)I henhold til artikel 17, stk. 3 i NASCO-konventionen er konventionen åben for tiltrædelse, med NASCO's råds godkendelse, som er fastsat af NASCO-konventionen, af enhver stat, som udøver fiskerijurisdiktion i Nordatlanten eller er en stat, hvorfra laksebestande hidrører.
            
            
               (8)Den 28. februar 2019 indgav Det Forenede Kongerige en ansøgning om at tiltræde NASCO-konventionen som kontraherende part, i tilfælde at der ikke indgås en udtrædelsesaftale inden den dato, hvor traktaterne ikke længere finder anvendelse. 
            
            
               (9)I henhold til artikel 66 i De Forenede Nationers havretskonvention (UNCLOS)
                  7
                har stater, fra hvis floder de anadrome bestande hidrører, den primære interesse i og ansvar for disse bestande. Stater, i hvis floder anadrome bestande har deres oprindelse, skal sikre deres bevarelse ved iværksættelse af hensigtsmæssige lovgivningsmæssige foranstaltninger for fiskeri i alle farvande, som ligger inden for de ydre grænser af den eksklusive økonomiske zone. I tilfælde hvor anadrome bestande vandrer ind i eller gennem farvande, som ligger inden for de ydre grænser af den eksklusive økonomiske zone tilhørende en anden medlemsstat end oprindelsesstaten, skal denne stat samarbejde med oprindelsesstaten med henblik på bevarelse og forvaltning af disse bestande. 
            
            
               (10)Med henblik på at hindre ikkebæredygtigt fiskeri er det i Unionens interesse, at Det Forenede Kongerige samarbejder om forvaltningen af laksebestandene i fuld overensstemmelse med bestemmelserne i UNCLOS og De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande af 4. august 1995 (UNFSA)
                  8
                eller andre internationale aftaler eller folkeretlige normer.
            
            
               (11)Som fastsat i artikel 66 i UNCLOS skal stater, i hvis floder anadrome bestande har deres oprindelse, og andre stater, der fisker disse bestande iværksætte foranstaltninger til gennemførelse af nævnte artikel. Dette samarbejde kan etableres inden for rammerne af regionale fiskeriforvaltningsorganisationer.
            
            
               (12)Det Forenede Kongeriges tiltrædelse af NASCO-konventionen vil gøre det muligt for landet at samarbejde om de nødvendige bevarelses- og forvaltningsforanstaltninger under behørig hensyntagen til andre landes og Den Europæiske Unions rettigheder, interesser og pligter og sikre, at fiskeriaktiviteterne udøves, således at de pågældende laksebestande udnyttes på bæredygtig vis.  
            
            
               (13)Det er derfor i Unionens interesse at godkende den ansøgning om tiltrædelse af NASCO-konventionen, som Det Forenede Kongerige har indgivet, fra det tidspunkt, hvor EU-retten ophører med at finde anvendelse på Det Forenede Kongerige — 
            
            
               VEDTAGET DENNE AFGØRELSE:
            
         
         
            
               Artikel 1
            
            
               Den holdning, der skal indtages på Unionens vegne i NASCO's råd, der er oprettet af konventionen om bevarelse af laksebestanden i Nordatlanten ("NASCO-konventionen"), er at godkende Det Forenede Kongeriges ansøgning om at tiltræde NASCO-konventionen, såfremt denne ansøgning gælder fra det øjeblik, hvor EU-retten ophører med at finde anvendelse på Det Forenede Kongerige. 
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formanden
               
            
         
         
            
                  
                     (1)
                  
                        Se Rådets afgørelse (EU) 2019/274 af 11. januar 2019 om undertegnelse på Den Europæiske Unions og Det Europæiske Atomenergifællesskabs vegne af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 47 I af 19.2.2019, s. 1).
               
               
                  
                     (2)
                  
                        EFT L 378 af 31.12.1982, s. 24. 
               
               
                  
                     (3)
                  
                        EUT L 354 af 28.12.2013, s. 22.
               
               
                  
                     (4)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (5)
                  
                        EFT L 378 af 31.12.1982, s. 25.
               
               
                  
                     (6)
                  
                        Rådets afgørelse 82/886/EØF af 13. december 1982 om indgåelse af konventionen om bevarelse af laksebestanden i Nordatlanten (EFT L 378 af 31.12.1982, s. 24). 
               
               
                  
                     (7)
                  
                        EFT L 179 af 23.6.1998, s. 3.
               
               
                  
                     (8)
                  
                        EFT L 189 af 3.7.1998, s. 14.